



**Szakmai beszámoló a 2025.02.26-án benyújtott**

**2025-1/07 azonosító számú**

**„Andok mise előadása Székesfehérváron”**

**című pályázathoz**

A Ciszterci Szent István Gimnázium vegyeskara és barátai, valamint a Los Gringos együttes előadásában 2025.05.30-ikán felcsendült Mauricio Vicenzio chilei zeneszerző Andok mise c. műve.

**A program neve:** Andok mise előadása Székesfehérváron

**Időpontja**: 2025. május 30. 19 óra. Mivel 18 órakor a templomban mise van, ezért a mise végét, és a 19 órai kezdést egyaránt feltüntettük a plakáton.

**Helyszíne**: Székesfehérvár Nagyboldogasszony Plébánia Nepomuki Szent János (Ciszterci) templom

(8000 Székesfehérvár, Szent János köz 1.)

**Résztvevők száma**: 54 fő énekes és 8 fő hangszeres zenész

* 28 fő jelenlegi és volt „ciszteres” diák
* 26 fő felnőtt: tanár, jelenlegi vagy volt „ciszteres” szülő, a vegyeskarral baráti kapcsolatba került más kórusok tagjai
* 8 fő zenekari tag, a Los Gringos együttes tagjai

A program megvalósításáról az iskola weboldalán, az iskolai újságban, és a közösségi médiában adtunk hírt.

<https://www.cisztergimn-szfvar.hu/>

<https://www.facebook.com/eva.radics.7/>



 

A koncert előkészítő munkálatai hónapokkal korábban kezdődtek.

A Ciszterci Szent István Gimnázium vegyeskara az iskolai feladatai közepette 2025 tavaszán kezdte el az Andok mise tanulási folyamatát. A közel 50 fős kórus tagjai között sok 12.évfolyamos, végzős diák van, akik időközben kiszálltak a projektből, mivel az érettségire való készülés nem hagyott időt a kórussal való munkára. A megmaradt nagyjából 30 fős iskolai kórust ezért ki kellett egészíteni külsősökkel, gimnáziumi tanárokkal, szülőkkel, „öregdiákokkal”.

A próbafolyamat során heti két alkalommal a felnőtteknek, és minden nap rövidebb-hosszabb alkalmakban a diákoknak voltak próbái. A zenekarral összesen hat közös próbánk volt, ezek közül az utolsó kettő a koncert helyszínén zajlott.

A koncert napján a főpróba 14 órától 16:30-ig tartott, egy másfél órás pihenő után az énekesek nagy része részt vett a misén, illetve az oratóriumban várt a kezdésre, és 19 órakor mindenki felállt a színpadra.

A templomban, a „nézőtéren” nagyjából 500 néző ült, vagy állt, a padok telítve voltak és a falak mentén is sokan álltak, kifejezetten zsúfolt volt a templomtér. A koncert ingyenesen látogatható volt.

A nagy létszámú kórus miatt szükséges volt hangosítani a zenekart, de szerencsére a gimnázium diákjai a gimnázium technikai felszereltségével ezt meg tudták oldani.

A Kovács K. Zoltán Alapítvány támogatásával a Los Gringos együttes tiszteletdíjának egy részét ki tudtuk fizetni, ami nagyon örömteli dolog, hiszen Magyarországon ők játsszák egyedül ezt az egyedülálló zeneművet, nélkülük nem lett volna lehetőségünk a fiatalokkal megismertetni ezt a távoli zenei kultúrát.

Az iskolai ének-zene oktatás, valamint a zenei tevékenységek népszerűsítése az iskolákban kiemelten fontos feladat, hiszen a zene a lélek fejlődésének, kiteljesedésének, színessé és érdekessé válásának nagyon fontos építőeleme. Ehhez ragyogó alkalmat szolgáltatott az Andok mise, melynek hatalmas sikerét a nézőközönség szűnni nem akaró tapsa jelezte.

Hálásan köszönjük a kovács K. Zoltán Alapítvány támogatását!

Bízunk benne, hogy lesz a jövőben is hasonló program, és támogatásukkal megvalósíthatjuk őket!



 

Tisztelettel:

 Radics Éva

Székesfehérvér, 2025. 06.03. ének-zene szaktanár



  **Fotódokumentáció**

**Andok mise előadása Székesfehérváron**





